title: Odluka Stalnog odbora država EFTA-e br. 5/2016/SC od 22. rujna 2016. u pogledu revizije programa i projekata u okviru financijskog mehanizma (2014.–2021.) [2017/315]

text:
               23.2.2017

               HR

               Službeni list Europske unije

               L 45/18

         ODLUKA STALNOG ODBORA DRŽAVA EFTA-e br. 5/2016/SC
   od 22. rujna 2016.
   u pogledu revizije programa i projekata u okviru financijskog mehanizma (2014.–2021.) [2017/315]
   STALNI ODBOR DRŽAVA EFTA-e,
   uzimajući u obzir Sporazum o Europskom gospodarskom prostoru, dalje u tekstu „Sporazum o EGP-u”,
   uzimajući u obzir Sporazum između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021.,
   uzimajući u obzir Protokol 38c o financijskom mehanizmu EGP-a (2014.–2021.), umetnut u Sporazum o EGP-u navedenim Sporazumom između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021.,
   uzimajući u obzir Sporazum između Kraljevine Norveške i Europske unije o norveškom financijskom mehanizmu za razdoblje 2014.–2021.,
   uzimajući u obzir Odluku Stalnog odbora država EFTA-e br. 2/2016/SC od 2. lipnja 2016. o izmjeni Odluke Stalnog odbora država EFTA-e br. 4/2004/SC od 3. lipnja 2004. o uspostavi Odbora za financijski mehanizam,
   uzimajući u obzir Odluku Stalnog odbora država EFTA-e br. 3/2016/SC od 2. lipnja 2016. o proširivanju zadaća Ureda za financijski mehanizam EGP-a i norveški financijski mehanizam,
   uzimajući u obzir Odluku Odbora Nadzornog tijela EFTA-e i Suda br. 5/2002 od 23. listopada 2002. o mandatu Odbora revizora EFTA-e („triju država EFTA-e koje su članice EGP-a”),
   ODLUČIO JE:
   Članak 1.
   Odbor revizora djeluje kao vrhovno tijelo nadležno za reviziju programa i projekata u okviru financijskog mehanizma EGP-a za razdoblje 2014.–2021. (dalje u tekstu „financijski mehanizam EGP-a”). To uključuje reviziju programa i projekata u državama korisnicama, načina na koji one upravljaju programima i projektima i provedbe financijskog mehanizma EGP-a. Odbor revizora može provesti i reviziju Ureda za financijski mehanizam u vezi s financijskim mehanizmom EGP-a.
   Članak 2.
   Odbor revizora sastoji se od državljana država EFTA-e stranaka Sporazuma o EGP-u koji su po mogućnosti članovi vrhovnih revizijskih institucija država EFTA-e. Njihova neovisnost mora biti neupitna. Dužnosnika EFTA-e ne može se imenovati revizorom dok ne istekne razdoblje od tri godine od kraja njegove službe u nekoj od institucija EFTA-e.
   Članak 3.
   Članovi Odbora revizora koji provode revizije u skladu s člankom 1. osobe su koje su imenovane u odlukama Odbora Nadzornog tijela EFTA-e i Suda br. 9., 10. i 11. od 12. prosinca 2013. o ponovnom imenovanju članova Odbora revizora EFTA-e („triju država EFTA-e koje su članice EGP-a”) te je trajanje njihova mandata jednako onome utvrđenom u tim odlukama. Po isteku njihova mandata članovi Odbora revizora koji provode revizije u skladu s člankom 1. bit će osobe koje se imenuju odlukom Odbora Nadzornog tijela EFTA-e i Suda.
   Članak 4.
   Predsjednik i članovi Odbora revizora potpuno su neovisni u obavljanju svojih dužnosti.
   Članak 5.
   Članovi Odbora revizora blisko surađuju s osobom ili osobama kojima su povjerene odgovarajuće revizije u okviru norveškog financijskog mehanizma za razdoblje 2014.–2021. pri revizijama aktivnosti povezanih s oba financijska mehanizma.
   Članak 6.
   Troškovi prikladnih i razmjernih revizija iz članka 1. financiraju se iz administrativnog proračuna financijskog mehanizma EGP-a. Na temelju prijedloga proračuna Odbora revizora i preporuke Odbora za financijski mehanizam Stalni odbor dogovara iznos koji će se dodijeliti za tu svrhu.
   Članak 7.
   Odbor revizora može angažirati vanjske stručnjake da mu pomognu. Vanjski stručnjaci moraju ispunjavati iste zahtjeve u pogledu neovisnosti i djelovati u skladu s istom obvezom suradnje iz članka 5. kao i članovi Odbora revizora.
   Članak 8.
   Odbor revizora obavješćuje Odbor za financijski mehanizam i izvješćuje Stalni odbor država EFTA-e o reviziji iz članka 1. Može podnositi prijedloge za djelovanje.
   Članak 9.
   Odbor revizora predlaže vlastiti opis nadležnosti u pogledu revizije iz članka 1. i nakon savjetovanja s Odborom za financijski mehanizam podnosi ga Stalnom odboru država EFTA-e na donošenje.
   Članak 10.
   Ova Odluka stupa na snagu odmah.
   Članak 11.
   Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

      Sastavljeno u Bruxellesu 22. rujna 2016.

            Za Stalni odbor

         Bergdis ELLERTSDÓTTIR

            Predsjednica

         Kristinn F. ÁRNASON

            Glavni tajnik


title: Odluka Vijeća 2006/317/ZVSP od 10. travnja 2006. o sklapanju Sporazuma između Europske unije i Republike Hrvatske o sigurnosnim postupcima za razmjenu tajnih podataka

text:
               18/Sv. 13

               HR

               Službeni list Europske unije

               84

         32006D0317

               L 116/73

               SLUŽBENI LIST EUROPSKE UNIJE

         ODLUKA VIJEĆA 2006/317/ZVSP
   od 10. travnja 2006.
   o sklapanju Sporazuma između Europske unije i Republike Hrvatske o sigurnosnim postupcima za razmjenu tajnih podataka
   VIJEĆE EUROPSKE UNIJE,
   uzimajući u obzir Ugovor o Europskoj uniji, posebno njegove članke 24. i 38.,
   uzimajući u obzir preporuku Predsjedništva,
   budući da:

               (1)

               Na svojem sastanku 27. i 28. studenoga 2003. Vijeće je odlučilo ovlastiti Predsjedništvo kojem pomaže glavni tajnik/visoki predstavnik (SG/HR) otvoriti pregovore u skladu s člancima 24. i 38. Ugovora o Europskoj uniji s određenim državama, kako bi Europska unija sklopila sporazum sa svakom od njih o sigurnosnim postupcima razmjene tajnih podataka.

               (2)

               Temeljem te ovlasti za otvaranje pregovora, Predsjedništvo uz pomoć SG/HR dogovorilo je Sporazum s Republikom Hrvatskom o sigurnosnim postupcima za razmjenu tajnih podataka.

               (3)

               Sporazum bi trebalo odobriti,

         ODLUČILO JE SLJEDEĆE:
   Članak 1.
   Sporazum između Europske unije i Republike Hrvatske o sigurnosnim postupcima za razmjenu tajnih podataka ovim se odobrava u ime Europske unije.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma kako bi on obvezivao Europsku uniju.
   Članak 3.
   Ova Odluka stupa na snagu danom donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Luxembourgu 10. travnja 2006.

            Za Vijeće

            Predsjednica

         U. PLASSNIK


title: Odluka Vijeća (ZVSP) 2017/1512 od 30. kolovoza 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               31.8.2017

               HR

               Službeni list Europske unije

               L 224/118

         ODLUKA VIJEĆA (ZVSP) 2017/1512
   od 30. kolovoza 2017.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. travnja 2013. donijelo Odluku 2013/183/ZVSP (1) o mjerama ograničavanja protiv Demokratske Narodne Republike Koreje („DNRK”), kojom je zamijenjena Odluka 2010/800/ZVSP (2) i kojom se, među ostalim, provode rezolucije Vijeća sigurnosti Ujedinjenih naroda („RVSUN-ovi”) 1718 (2006), 1874 (2009), 2087 (2013) i 2094 (2013).

               (2)

               Vijeće sigurnosti UN-a donijelo je 2. ožujka 2016. RVSUN 2270 (2016) kojim se predviđaju nove mjere protiv DNRK-a.

               (3)

               Vijeće je 31. ožujka 2016. donijelo Odluku (ZVSP) 2016/476 (3) kojom se provode te mjere.

               (4)

               Vijeće je 27. svibnja 2016. donijelo Odluku (ZVSP) 2016/849 (4) o mjerama ograničavanja protiv DNRK-a, kojom je zamijenjena Odluka 2013/183/ZVSP i kojom se, među ostalim, provode RVSUN-ovi 1718 (2006), 1874 (2009), 2087 (2013), 2094 (2013) i 2270 (2016).

               (5)

               RVSUN-om 2270 (2016) predviđa se da se zamrzavanje imovine primjenjuje u pogledu subjekata vlade DNRK-a ili Radničke stranke Koreje ili na osobe koje postupaju u njihovo ime ili po njihovu nalogu ako država članica UN-a utvrdi da su povezani s DNRK-ovim nuklearnim programima ili programima balističkih projektila ili drugim aktivnostima zabranjenima relevantnim RVSUN-ovima. Nadalje, Vijeće smatra da bi osobe koje postupaju u ime ili po nalogu subjekata vlade DNRK-a ili Radničke stranke Koreje za koje Vijeće utvrdi da su povezane s DNRK-ovim nuklearnim programima ili programima balističkih projektila ili drugim aktivnostima zabranjenima relevantnim RVSUN-ovima trebale podlijegati ograničenjima putovanja.

               (6)

               Vijeće smatra da je potrebno uključiti novi prilog kako bi se te osobe i subjekti uvrstili na popis.

               (7)

               RVSUN-om 2270 (2016) također je predviđeno da se zamrzavanje imovine primjenjivo u pogledu subjekata vlade DNRK-a ili Radničke stranke Koreje ili na osobe koje postupaju njihovo ime ili po njihovu nalogu ne primjenjuje kada su sredstva, druga financijska imovina ili gospodarski izvori, potrebni za obavljanje aktivnosti misija DNRK-a pri UN-u ili drugih specijaliziranih agencija.

               (8)

               Potrebno je daljnje djelovanje Unije za provedbu određenih mjera predviđenih u ovoj Odluci.

               (9)

               Odluku (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka (ZVSP) 2016/849 mijenja se kako slijedi:

               1.

               Članak 13. mijenja se kako slijedi:

                           (a)

                           točka 2. zamjenjuje se sljedećim:

                                       „2.

                                       Financijske institucije pod nadležnošću država članica ne obavljaju transakcije, ili ne nastavljaju sudjelovati u transakcijama, s:

                                                   (a)

                                                   bankama sa sjedištem u DNRK-u uključujući Središnju banku DNRK-a;

                                                   (b)

                                                   podružnicama ili društvima kćerima, u nadležnosti država članica, banaka sa sjedištem u DNRK-u;

                                                   (c)

                                                   podružnicama ili društvima kćerima, izvan nadležnosti država članica, banaka sa sjedištem u DNRK-u;

                                                   (d)

                                                   financijskim subjektima koji nemaju sjedište u DNRK-u, koji su pod nadležnošću država članica i koji su pod kontrolom osoba ili subjekata sa sjedištem u DNRK-u; ili

                                                   (e)

                                                   financijskim subjektima koji nemaju sjedište u DNRK-u niti su pod nadležnošću država članica, ali su pod kontrolom osoba ili subjekata sa sjedištem u DNRK-u,
                                                   osim ako su takve transakcije obuhvaćene područjem primjene točke 3. i odobrene su u skladu s točkom 4.”;

                           (b)

                           točka 5. zamjenjuje se sljedećim:

                                       „5.

                                       Prethodno odobrenje iz točke 4. ne zahtijeva se za prijenose sredstava ili transakcije koji su potrebni za službene svrhe diplomatske ili konzularne misije države članice u DNRK-u ili međunarodne organizacije koja uživa imunitete u DNRK-u u skladu s međunarodnim pravom.”.

               2.

               U članku 18. stavak 2. zamjenjuje se sljedećim:
               „2.   Države članice zabranjuju ulazak u svoje luke svakom plovilu ako imaju informacije na temelju kojih postoje opravdani razlozi za sumnju da je plovilo izravno ili neizravno u vlasništvu ili pod kontrolom osobe ili subjekta navedenog u prilogu I., II., III. ili V. ili sadržava teret čija su nabava, prodaja, prijenos ili izvoz zabranjeni RVSUN-om 1718 (2006), 1874 (2009), 2087 (2013), 2094 (2013) ili 2270 (2016) ili ovom Odlukom.”.

               3.

               U članku 20. stavak 1. zamjenjuje se sljedećim:
               „1.   Zabranjen je najam ili čarter plovila ili zrakoplova pod zastavom države članice ili pružanje usluga posade DNRK-u, svim osobama ili subjektima navedenima u prilogu I., II., III. ili V., bilo kojim drugim subjektima DNRK-a, bilo kojim drugim osobama ili subjektima za koje je država članica utvrdila da su pomagali u izbjegavanju sankcija ili kršenju odredaba RVSUN-a 1718 (2006), 1874 (2009), 2087 (2013), 2094 (2013) ili 2270 (2016) ili ove Odluke, svim osobama ili subjektima koji postupaju u ime ili po nalogu bilo kojeg od prethodno navedenih, ili svim subjektima koji su u vlasništvu ili pod kontrolom bilo kojeg od prethodno navedenih.”.

               4.

               U članku 23. stavku 1. dodaje se sljedeća točka:

                           „(d)

                           osoba ili subjekata koji postupaju u ime ili po nalogu subjekata Vlade DNRK-a ili Radničke stranke Koreje za koje Vijeće utvrdi da su povezani s nuklearnim programima ili programima balističkih projektila DNRK-a ili drugim aktivnostima zabranjenima RVSUN-om 1718 (2006), 1874 (2009), 2087 (2013), 2094 (2013) ili 2270 (2016), a nisu obuhvaćeni prilogom I., II. ili III., kako su navedeni u Prilogu V. ovoj Odluci.”.

               5.

               Članak 27. mijenja se kako slijedi:

                           (a)

                           u stavku 1. točka (d) zamjenjuje se sljedećim:

                                       „(d)

                                       subjekata Vlade DNRK-a ili Radničke stranke Koreje, ili osoba ili subjekata koji postupaju u njihovo ime ili po njihovu nalogu, ili subjekata u njihovu vlasništvu ili pod njihovom kontrolom, za koje Vijeće utvrdi da su povezani s nuklearnim programima ili programima balističkih projektila DNRK-a ili drugim aktivnostima zabranjenima RVSUN-om 1718 (2006), 1874 (2009), 2087 (2013), 2094 (2013) ili 2270 (2016), a nisu obuhvaćeni prilogom I., II. ili III., kako su navedeni u Prilogu V. ovoj Odluci.”;

                           (b)

                           u stavku 6. uvodni tekst zamjenjuje se sljedećim:
                           „6.   Stavkom 1. ne sprečava se osobu ili subjekt uvrštene na popis iz priloga II., III. ili V. da izvrše uplatu dospjelu prema ugovoru koji je sklopljen prije uvrštenja te osobe ili subjekta na popis, pod uvjetom da je relevantna država članica utvrdila:”.

               6.

               Članak 28. zamjenjuje se sljedećim:
               „Članak 28.
               Članak 27. stavak 1. točka (d) i članak 27. stavak 2., u mjeri u kojoj se odnose na osobe i subjekte obuhvaćene člankom 27. stavkom 1. točkom (d), ne primjenjuju se u odnosu na sredstva, drugu financijsku imovinu ili gospodarske izvore koji su potrebni za obavljanje aktivnosti misija DNRK-a pri UN-u i njegovim specijaliziranim agencijama i povezanim organizacijama ili drugih diplomatskih i konzularnih misija DNRK-a, ni u odnosu na bilo koja sredstva, drugu financijsku imovinu ili gospodarske izvore za koje Odbor za sankcije na pojedinačnoj osnovi prethodno utvrdi da su potrebni za dostavu humanitarne pomoći, nuklearno razoružanje ili za bilo koju drugu svrhu u skladu s ciljevima RVSUN-a 2270 (2016).”.

               7.

               U članku 32. točka (a) zamjenjuju se sljedećim:

                           „(a)

                           osobe ili subjekti uvršteni na popis koji su navedeni u prilogu I., II., III., IV. ili V.,”.

               8.

               U članku 33. stavak 2. zamjenjuje se sljedećim:
               „2.   Vijeće, odlučujući jednoglasno na prijedlog država članica ili Visokog predstavnika Unije za vanjske poslove i sigurnosnu politiku, utvrđuje popise iz priloga II., III. ili V. i donosi njihove izmjene.”.

               9.

               U članku 34. stavak 2. zamjenjuje se sljedećim:
               „2.   Ako Vijeće odluči osobu ili subjekt podvrgnuti mjerama iz članka 23. stavka 1. točke (b) ili (c) ili članka 27. stavka 1. točke (b), (c) ili (d), ono na odgovarajući način mijenja prilog II., III. ili V.”.

               10.

               Članak 35. zamjenjuje se sljedećim:
               „Članak 35.
               1.   Prilozi I., II., III. i V. uključuju razloge za uvrštavanje na popis osoba i subjekata, kako su ih u pogledu Priloga I. dostavili Vijeće sigurnosti UN-a ili Odbor za sankcije.
               2.   Prilozi I., II., III. i V. također uključuju, ako su dostupne, informacije potrebne za utvrđivanje identiteta dotičnih osoba ili subjekata, kako su ih u pogledu Priloga I. dostavili Vijeće sigurnosti UN-a ili Odbor za sankcije. U pogledu osoba takve informacije mogu uključivati imena i prezimena, uključujući druga imena, datum i mjesto rođenja, državljanstvo, brojeve putovnice i osobne iskaznice, spol, adresu, ako je poznata, te funkciju ili zanimanje. U pogledu subjekata takve informacije mogu uključivati naziv, mjesto i datum upisa u registar, broj upisa u registar i mjesto obavljanja djelatnosti. Prilog I. također uključuje datum uvrštenja na popis od strane Vijeća sigurnosti UN-a ili Odbora za sankcije.”.

               11.

               U članku 36. stavak 2. zamjenjuje se sljedećim:
               „2.   Mjere iz članka 23. stavka 1. točaka (b) i (c) te članka 27. stavka 1. točaka (b), (c) i (d) redovito se preispituju, a najmanje svakih 12 mjeseci. Prestaju se primjenjivati u pogledu dotičnih osoba i subjekata ako Vijeće utvrdi, u skladu s postupkom iz članka 33. stavka 2., da uvjeti za njihovu primjenu više nisu ispunjeni.”.

               12.

               Dodaje se Prilog naveden u Prilogu ovoj Odluci.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 30. kolovoza 2017.

            Za Vijeće

            Predsjednik

         M. MAASIKAS

      (1)  Odluka Vijeća 2013/183/ZVSP od 22. travnja 2013. o mjerama ograničavanja protiv Demokratske Narodne Republike Koreje i o stavljanju izvan snage Odluke 2010/800/ZVSP (SL L 111, 23.4.2013., str. 52.).

      (2)  Odluka Vijeća 2010/800/ZVSP od 22. prosinca 2010. o mjerama ograničavanja protiv Demokratske Narodne Republike Koreje i o stavljanju izvan snage Zajedničkog stajališta 2006/795/ZVSP (SL L 341, 23.12.2010., str. 32.).

      (3)  Odluka Vijeća (ZVSP) 2016/476 od 31. ožujka 2016. o izmjeni Odluke 2013/183/ZVSP o mjerama ograničavanja protiv Demokratske Narodne Republike Koreje (SL L 85, 1.4.2016., str. 38.).

      (4)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

      PRILOG
      „
            PRILOG V.
            Popis osoba i subjekata iz članka 23. stavka 1. točke (d) i članka 27. stavka 1. točke (d).
         ”.


title: Odluka (EU) 2017/274 Europske središnje banke od 10. veljače 2017. o utvrđivanju načela za davanje povratnih informacija o uspješnosti potkoordinatora iz nacionalnih nadležnih tijela i o stavljanju izvan snage Odluke (EU) 2016/3 (ESB/2017/6)

text:
               17.2.2017

               HR

               Službeni list Europske unije

               L 40/72

         ODLUKA (EU) 2017/274 EUROPSKE SREDIŠNJE BANKE
   od 10. veljače 2017.
   o utvrđivanju načela za davanje povratnih informacija o uspješnosti potkoordinatora iz nacionalnih nadležnih tijela i o stavljanju izvan snage Odluke (EU) 2016/3 (ESB/2017/6)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6. stavak 1. i 7.,
   budući da:

               (1)

               Članak 6. stavak 1. Uredbe (EU) br. 1024/2013 propisuje da je Europska središnja banka (ESB) odgovorna za učinkovito i dosljedno funkcioniranje jedinstvenog nadzornog mehanizma (SSM). Uvodna izjava 79. te Uredbe navodi da je za provođenje učinkovitog nadzora ključno visokomotivirano, dobro obučeno i nepristrano osoblje.

               (2)

               U skladu s člancima od 3. do 6. Uredbe (EU) br. 468/2014 Europske središnje banke (ESB/2014/17) (2), ESB je nadležan za osnivanje i sastav zajedničkih nadzornih timova sastavljenih od zaposlenika ESB-a i nacionalnih nadležnih tijela. Koordinator zajedničkog nadzornog tima, kojemu pruža pomoć jedno ili više potkoordinatora iz nacionalnih nadležnih tijela, osigurava usklađenost rada unutar zajedničkog nadzornog tima.

               (3)

               Uzimajući u obzir važnu ulogu potkoordinatora iz nacionalnih nadležnih tijela u usklađivanju članova zajedničkog nadzornog tima iz nacionalnih nadležnih tijela, potrebno je i primjereno uvesti jedinstveni postupak za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima. Pružanjem pomoći u trajnom poboljšanju uspješnosti potkoordinatora iz nacionalnih nadležnih tijela, te povratne informacije o uspješnosti mogle bi pomoći kod osiguravanja pravilnog funkcioniranja zajedničkih nadzornih timova.

               (4)

               Nacionalna nadležna tijela isključivo su odgovorna za ocjenjivanje svojih zaposlenika. Međutim, nacionalna nadležna tijela mogla bi koristiti povratne informacije o uspješnosti dostavljene u skladu s ovom Odlukom u odnosu na upravljanje svojih zaposlenika, a koje bi mogle služiti kao ulazne informacije u unutarnjem sustavu ocjenjivanja nacionalnih nadležnih tijela, ako je to dopušteno temeljem mjerodavnog nacionalnog prava.

               (5)

               Povratne informacije o uspješnosti potkoordinatora iz nacionalnih nadležnih tijela u početku su dostavljene tijekom probnog razdoblja u skladu s načelima utvrđenim u Odluci (EU) 2016/3 Europske središnje banke (ESB/2015/36) (3). Budući da je to probno razdoblje isteklo, tu je odluku potrebno staviti izvan snage radi pravne sigurnosti.

               (6)

               Iskustvo stečeno tijekom probnog razdoblja ukazalo je na to da mehanizam povratnih informacija o uspješnosti potkoordinatora iz nacionalnih nadležnih tijela može biti koristan za osiguravanje učinkovitog funkcioniranja zajedničkih nadzornih timova. Međutim, potrebna je daljnja procjena. Potrebno je stoga nastaviti s primjenom mehanizma povratnih informacija o uspješnosti tijekom daljnjeg probnog razdoblja od jedne godine. Potrebno je provesti naknadno preispitivanje radi procjene bi li nastavak primjene mehanizma povratnih informacija bio potreban na trajnijoj osnovi.

               (7)

               Nalaze preispitivanja potrebno je dostaviti Nadzornom odboru. U smislu preispitivanja, potrebno je dostaviti prijedlog Upravnom vijeću o tome je li potrebno nastaviti s mehanizmom povratnih informacija o uspješnosti.

               (8)

               Provedeno je savjetovanje s Europskim nadzornikom za zaštitu podataka u skladu s člankom 27. Uredbe (EZ) br. 45/2001 Europskog parlamenta i Vijeća (4) koji je dostavio mišljenje 7. travnja 2015. kojim je priznato da su povratne informacije o uspješnosti potrebne za upravljanje zajedničkim nadzornim timovima i prihvaćen mehanizam povratnih informacija o uspješnosti, a kojim se istodobno preporučuje da njihovo precizno funkcioniranje treba biti utvrđeno u odgovarajućem pravnom instrumentu.

         DONIJELO JE OVU ODLUKU:
   Članak 1.
   Definicije
   Za potrebe ove Uredbe primjenjuju se definicije sadržane u članku 2. Uredbe (EU) br. 1024/2013 i članku 2. Uredbe (EU) br. 486/2014 (ESB/2014/17).
   Članak 2.
   Povratne informacije o uspješnosti
   1.   Koordinatori zajedničkih nadzornih timova obvezni su dostaviti potkoordinatorima iz nacionalnih nadležnih tijela povratne informacije o svojoj uspješnosti i uspješnosti svojih timova u obavljanju zadaća i postizanju svojih ciljeva u zajedničkom nadzornom timu, u skladu s načelima navedenim u Prilogu I., te su obvezni uzeti u obzir kompetencije utvrđene u Prilogu II.
   2.   Koordinatori zajedničkih nadzornih timova obvezni su nakon savjetovanja s potkoordinatorom nacionalnog nadležnog tijela, utvrditi glavne zadaće i ciljeve potkoordinatora nacionalnog nadležnog tijela.
   3.   Koordinatori zajedničkih nadzornih timova obvezni su dostaviti povratne informacije u odnosu na ciklus dostavljanja povratnih informacija koji započinje danom stupanja na snagu ove Odluke, a završava 12 mjeseci kasnije.
   Članak 3.
   Preispitivanje
   Nakon završetka prvog ciklusa dostavljanja povratnih informacija, ESB će u suradnji s nacionalnim nadležnim tijelima, preispitati funkcioniranje mehanizma povratnih informacija i dostaviti svoj nalaz Nadzornom odboru. Nalaz mora sadržavati prijedlog o tome hoće li se nastaviti s primjenom mehanizma povratnih informacija.
   Članak 4.
   Stavljanje izvan snage
   Ovime se stavlja izvan snage Odluka (EU) 2016/3 (ESB/2015/36).
   Članak 5.
   Stupanje na snagu
   Ova Odluka stupa na snagu 15. veljače 2017.

      Sastavljeno u Frankfurtu na Majni 10. veljače 2017.

            Upravno vijeće ESB-a

            Predsjednik ESB-a

         Mario DRAGHI

      (1)  SL L 287, 29.10.2013., str. 63..

      (2)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar Jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

      (3)  Odluka (EU) 2016/3 Europske središnje banke оd 18. studenoga 2015. o utvrđivanju načela za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima jedinstvenog nadzornog mehanizma (ESB/2015/36) (SL L 1, 5.1.2016., str. 4.).

      (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      PRILOG I.

         Načela za davanje povratnih informacija o uspješnosti podkoordinatora iz nacionalnih nadležnih tijela u zajedničkim nadzornim timovim jedinstvenog nadzornog mehanizma

         Načelo 1.

         Opseg povratnih informacija o uspješnosti

      Povratne informacije o uspješnosti odnose se na koordinatore iz nacionalnih nadležnih tijela u zajedničkim nadzornim timovima, pod uvjetom da rade u zajedničkom nadzornom timu na osnovi najmanje 25 % radnog mjesta s punim radnim vremenom kako je određeno okvirom za zapošljavanje odgovarajućeg nacionalnog nadležnog tijela.

         Načelo 2.

         Svrha povratnih informacija o uspješnosti

      Radi podupiranja i poboljšavanja uspješnosti SSM-a kao cjeline, povratne informacije o uspješnosti potvrdit će i ocijeniti uspješnost potkoordinatora iz nacionalnih nadležnih tijela u provođenju njihovih zadaća, radi daljnjeg unapređenja njihova razumijevanja ciljeva SSM-a i kompetencija kao potkoordinatora iz nacionalnih nadzornih tijela, pridonoseći time poboljšanju uspješnosti i integracije zajedničkih nadzornih timova.

         Načelo 3.

         Postupak davanja povratnih informacija o uspješnosti

                  1.

                  Na početku ciklusa dostavljanja povratnih informacija o uspješnosti, koordinator zajedničkog nadzornog tima, nakon konzultacija s potkoordinatorom iz nacionalnih nadležnih tijela, utvrđuje glavne zadaće i ciljeve za svakog potkoordinatora iz nacionalnog nadležnog tijela na kojeg se odnosi davanje povratnih informacija o uspješnosti u načelu 1. Te se glavne zadaće i ciljevi evidentiraju na obrascu za povratne informacije SSM-a.

                  2.

                  Koordinator zajedničkog nadzornog tima dostavlja svakom potkoordinatoru iz nacionalnog nadležnog tijela smjernice i neformalne povratne informacije tijekom ciklusa dostavljanja povratnih informacija. Čim je ciklus dostavljanja povratnih informacija dovršen, koordinator zajedničkog nadzornog tima dostavlja svakom potkoordinatoru iz nacionalnog nadležnog tijela povratnu informaciju s kraja ciklusa, usmeno i u pisanom obliku na obrascu za povratne informacije o uspješnosti SSM-a. Prije konačnog dovršetka obrasca za povratne informacije, potkoordinator ima mogućnost za formalno evidentiranje svojih stajališta i primjedbi u odnosu na dostavljene povratne informacije o uspješnosti.

                  3.

                  Neformalne povratne informacije i povratne informacije na kraju ciklusa uzimaju u obzir glavne zadaće i ciljeve potkoordinatora iz nacionalnih nadležnih tijela, kompetencije SSM-a navedene u Prilogu II. i doprinos njihova tima sveukupnom funkcioniranju zajedničkog nadzornog tima.

         Načelo 4.

         Pristup povratnim informacijama o uspješnosti

                  1.

                  Povratne informacije o uspješnosti na kraju ciklusa dostavljanja povratnih informacija mogu se na zahtjev odgovarajućeg nacionalnog nadležnog tijela učiniti dostupnim odgovarajućem nacionalnom nadležnom tijelu i ono ih može koristiti u svrhu olakšavanja redovnog upravljanja svojim zaposlenicima, ako je dozvoljeno temeljem važećeg nacionalnog prava.

                  2.

                  Nacionalna nadležna tijela mogu odlučiti da će koristiti povratne informacije o uspješnosti kao dodatne ulazne podatke za svoje unutarnje sustave ocjenjivanja uspješnosti, ako je dopušteno temeljem važećeg nacionalnog prava.

                  3.

                  Pristup povratnim informacijama o uspješnost uključujući njihov prijenos, biti će omogućen nacionalnim nadležnim tijelima u skladu s člankom 8. točkom (a) Uredbe (EZ) br. 45/2001.

         Načelo 5.

         Zaštita osobnih podataka obrađenih u kontekstu povratnih informacija o uspješnosti

                  1.

                  ESB će povratne informacije o uspješnosti obrađivati u skladu s Uredbom (EZ) br. 45/2001.

                  2.

                  Povratne informacije o uspješnosti mogu se koristiti isključivo u svrhe opisane u načelima 2. i 4. i mogu se čuvati najduže pet godina.

      PRILOG II.

         Popis kompetencija koje su posebno važne za zaposlenike koji rade unutar SSM-a (Kompetencije SSM-a)

            Stručno znanje
         : Poznavanje politika, metodologija i propisa iz područja nadzora, posebno u odnosu na SSM, jednako kao i funkcioniranja financijskih institucija. Praćenje razvojnih trendova u tim područjima i primjena znanja u odgovarajućim područjima rada.

            Komunikacija
         : Jasno i sažeto prenošenje informacija grupama ili pojedincima, usmeno ili u pisanom obliku, radi osiguravanja razumijevanja informacije i poruke. Primjereno slušanje drugih i davanje odgovora drugima.

            Suradnja
         : Izgradnja i održavanje trajnih timskih odnosa sa suradnicima radi postizanja europskih ciljeva tima. Razvijanje i održavanje učinkovitih odnosa s drugima radi poticanja i podržavanja timskog rada. Proaktivno dijeljenje podataka, informacija i znanja unutar tima.

            Odlučnost u postizanju ciljeva
         : Ustrajno i postojano obavljanje zadaća, težnja uspješnim rješenjima uz prilagođavanje vlastitog ponašanja radi pronalaženja odgovarajućeg pristupa u cilju postizanja uspješnog ishoda.

            Prosudba i nametljivost
         : Analiza i ocjena situacija, podataka i informacija radi razvijanja prikladnih strategija, planova i politika. Razumijevanje i formuliranje različitih i suprotnih gledišta o pojedinom pitanju, ako je potrebno, prilagođavanje pristupa kako se mijenjaju zahtjevi situacije, razmatranje problema s novog stajališta i razvijanje zamisli ili rješenja koja su ponudili drugi. Nastojanje da se potpuno shvati problem prije davanja preporuka ili stvaranja zaključaka, pri tome prikupljanje potpunih i točnih informacija, postizanje ispravne prosudbe uljudnim postavljanjem niza nametljivih pitanja i trajno praćenje potencijalnih pitanja i raznih informacija.

            Široka perspektiva i okrenutost budućnosti
         : Promatranje izvan vlastite uloge, radi uspostavljanja šireg konteksta u kojem netko djeluje, uz puno razumijevanje različitih funkcija/područja, pokazivanjem svijesti o različitim kulturnim kontekstima i točkama gledišta i ocjenjivanjem učinaka vlastitih odluka na druge. Okrenutost budućnosti i predviđanje mogućnosti i prijetnji u budućnosti, poduzimanje radnji radi stvaranja prilika ili radi sprječavanja budućih problema.

            Objektivnost, savjesnost i neovisnost
         : Neovisno i objektivno postupanje u interesu Unije kao cjeline, na temelju profesionalnih standarda SSM-a, provjera okolnosti radi dobivanja potpune i stvarne predodžbe o situaciji. Težnja smanjenju ili otklanjanju pristranosti, predrasuda ili subjektivnih procjena oslanjanjem na podatke i činjenice koje se mogu dokazati.

            Upravljanje timovima SSM-a (primjenjivo samo na rukovodstvo)
         : Vođenje (stvarno/daljinski) timova i njihovo usmjeravanje prema ciljevima tima. Usklađivanje aktivnosti tima preko granica usmjeravanjem i korištenjem njihovih kompetencija i različitosti na najdjelotvorniji i najučinkovitiji način. Rad u cilju smanjenja nejasnoća i suočavanje s njima te pronalaženje načina za vođenje i ostvarenje rezultata u nesigurnim okolnostima.


title: 2000/818/EZ: Odluka Komisije od 19. prosinca 2000. o prihvaćanju obveze vezano za protudampinške postupke u vezi s uvozom poliesterskih sortiranih vlakana podrijetlom iz Indije i Republike Koreje (priopćena pod brojem dokumenta C(2000) 3905)

text:
               11/Sv. 036

               HR

               Službeni list Europske unije

               205

         32000D0818

               L 332/116

               SLUŽBENI LIST EUROPSKE UNIJE

               19.12.2000.

      ODLUKA KOMISIJE

   od 19. prosinca 2000.
   o prihvaćanju obveze vezano za protudampinške postupke u vezi s uvozom poliesterskih sortiranih vlakana podrijetlom iz Indije i Republike Koreje
   (priopćena pod brojem dokumenta C(2000) 3905)
   (2000/818/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) broj 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1), kako je zadnje izmijenjena Uredbom (EZ) broj 2238/2000 (2) (Osnovna uredba), a posebno njezine članke 8. i 9.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Slijedom Uredbe (EZ) broj 1472/2000 (3), Komisija je na uvoze poliesterskih sortiranih vlakana („PSV”) podrijetlom iz Indije i Republike Koreje na područje Zajednice nametnula privremene protudampinške pristojbe.

               (2)

               Nakon usvajanja privremenih protudampinških mjera, Komisija je nastavila provoditi ispitni postupak utvrđivanja dampinga, štete i interesa Zajednice. Konačni rezultati i zaključci ispitnog postupka navedeni su u Uredbi Vijeća (EZ) broj 2852/2000 (4), a slijedom istih nametnute su konačne protudampinške pristojbe na uvoz PSV-a podrijetlom iz Indije i Republike Koreje.

               (3)

               Ispitnim postupkom potvrđeni su preliminarni rezultati u smislu postojanja štetnog dampinškog uvoza iz Indije i Republike Koreje.

         B.   PREUZETA OBVEZA

               (4)

               Nakon usvajanja privremenih protudampinških mjera, jedan indijski izvoznik koji je bio predmet ispitnog postupka, ponudio je na sebe preuzeti određenu obvezu. U skladu s preuzetom obvezom, indijski izvoznik o kojem je riječ ponudio je da svojim međusobno nepovezanim klijentima na području Zajednice prodaje svoje proizvode po najnižoj cijeni.

               (5)

               Komisija smatra da se obvezu koju je ponudila preuzeti indijska tvrtka Reliance Industries Limited može prihvatiti, budući da ista otklanja štetne učinke dampinga. Štoviše, redovita i podrobna izvješća koja se to trgovačko društvo obvezalo dostavljati Komisiji, potonjoj će omogućiti učinkovit nadzor, a struktura trgovačkog društva je takva da Komisija smatra da će ograničiti rizik od izbjegavanja obveze.

               (6)

               Kako bi se osiguralo učinkovito poštovanje i nadzor nad poštovanjem preuzete obveze, u trenutku kada se nadležnom carinskom tijelu, u skladu s preuzetom obvezom, podnese zahtjev za izdavanje odobrenja za slobodni promet proizvoda, izuzeće od pristojbe bit će uvjetovano predočenjem komercijalne fakture u kojoj su sadržani podaci navedeni u Prilogu Uredbi Vijeća broj 2852/2000, a carinskom je tijelu neophodna da bi utvrdile odgovaraju li pošiljke trgovačkoj dokumentaciji u mjeri u kojoj je to propisano. U slučaju da takva faktura nije priložena, odnosno da ne odgovara proizvodu predočenom carinskom tijelu, trgovačko društvo će biti obvezno platiti odgovarajuće protudampinške pristojbe.

               (7)

               U slučaju sumnje na kršenje, kršenja ili opoziva preuzete obveze moguće je, u skladu s člankom 8. stavcima 9. i 10. temeljne Uredbe, nametnuti protudampinšku pristojbu,

         DONIJELA JE OVU ODLUKU:
   Članak 1.
   Ovime se prihvaća obveza koju je u okviru protudampinških postupaka poduzetih u vezi s uvozom poliesterskih sortiranih vlakana podrijetlom iz Indije i Republike Koreje ponudio preuzeti Reliance Industries Limited, Mumbai Indija (dodatna oznaka TARIC A212).
   Članak 2.
   Ova Odluka stupa na snagu sljedećeg dana od dana objave u Službenom listu Europskih zajednica.

      Ova je Odluka u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. prosinca 2000.

            Za Komisiju

         Pascal LAMY

            Član Komisije

      (1)  SL L 56, 6.3.1996., str. 1.

      (2)  SL L 257, 11.10.2000., str. 2.

      (3)  SL L 166, 6.7.2000., str. 1.

      (4)  SL L 332, 28.12.2000., str. 17.


title: 2007/397/EZ: Odluka Komisije od. 8. lipnja 2007. o osnivanju stručne skupine za demografska pitanja

text:
               10/Sv. 002

               HR

               Službeni list Europske unije

               158

         32007D0397

               L 150/5

               SLUŽBENI LIST EUROPSKE UNIJE

               08.06.2007.

      ODLUKA KOMISIJE

   od. 8. lipnja 2007.
   o osnivanju stručne skupine za demografska pitanja
   (2007/397/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 140.,
   budući da:

               (1)

               Članak 140. Ugovora o osnivanju Europske zajednice propisuje da Komisija potiče suradnju između država članica te olakšava usklađivanje njihovog djelovanja na svim područjima socijalne politike.

               (2)

               U skladu s Komunikacijom Komisije od 12. listopada 2006. pod naslovom „Demografska budućnost Europe - od izazova do prilike” Komisija je odlučila osloniti se na pomoć skupine vladinih stručnjaka.

               (3)

               Skupina mora doprinijeti razvoju politika za prilagodbu demografskim promjenama.

               (4)

               Osigurat će se međusobno nadopunjavanje i nepostojanje preklapanja između aktivnosti drugih skupina i odbora koji se bave demografskim pitanjima, uključujući Odbor za zapošljavanje, Odbor za socijalnu zaštitu, Odbor za gospodarsku politiku, Gospodarski i financijski odbor, Savjetodavni odbor za jednake mogućnosti spolova te Skupinu na visokoj razini za rodno osviještenu politiku. Komisija će obavijestiti navedena tijela o aktivnostima stručne skupine za demografska pitanja.

               (5)

               Skupina mora biti sastavljena od vladinih predstavnika država članica i neovisnih stručnjaka.

               (6)

               Stoga bi trebalo osnovati stručnu skupinu za demografska pitanja, odrediti njezinu ulogu i definirati njezine strukture,

         DONIJELA JE OVU ODLUKU:
   Članak 1.
   „Stručna skupina za demografska pitanja” (dalje u tekstu skupina) osniva se pod pokroviteljstvom Komisije na razdoblje od pet godina (uz mogućnost obnavljanja).
   Članak 2.
   Zadaća
   Zadaća skupine je savjetovati Komisiju o nadzoru demografskih promjena i provedbi smjernica politike određenih Komunikacijom Komisije od 12. listopada 2006. o demografskoj budućnosti Europe (COM(2006) 571).
   Konkretnije, skupina:

               —

               pomaže Komisiji pri izradi zaključaka iz rezultata istraživanja, prepoznavanju relevantnih podataka za demografska izvješća te promicanju razmjene dobre prakse koja će se odvijati u okviru Demografskog foruma. Uzima u obzir rezultate različitih aktivnosti i istraživačkih projekata europskih institucija u vezi s navedenim pitanja,

               —

               omogućuje državama članicama izražavanje mišljenja o sveobuhvatnim odgovorima na demografske izazove te posebne inicijative iz Komunikacije Komisije od 12. listopada 2006. o demografskoj budućnosti Europe te mjerama koje su uslijedile, posebno u onim područjima koja još nisu dovoljno obuhvaćena postojećim odborima i savjetodavnim skupinama,

               —

               pomaže Komisiji u pripremi budućih izvješća o demografiji te procjeni stanja pripravnosti EU za demografske promjene (procjena stanja uključuje se u godišnje izvješće o napretku u provedbi Lisabonske strategije),

               —

               omogućava razmjenu iskustava i dobrih praksi u području obiteljske politike te podupire nastojanja za poboljšanjem kvalitete života osoba s obiteljskim obvezama,

               —

               pokušava prikupiti usmene i pismene doprinose socijalnih partnera i organizacija civilnoga društva.

         Predsjednik skupine može ukazati Komisiji kad je preporučljivo posavjetovati se sa skupinom o određenom pitanju.
   Članak 3.
   Sastav – imenovanje
   1.   Skupinu čine vladini i neovisni stručnjaci. Svaka država članica imenuje vladinog stručnjaka koji ju predstavlja. Komisija imenuje neovisne stručnjake u osobnom svojstvu među stručnjacima koji raspolažu stručnim sposobnostima u područjima iz članka 2., koji Komisiju savjetuju neovisno o vanjskim utjecajima.
   2.   Primjenjuju se sljedeće odredbe:

               —

               članovi obavljaju svoju funkciju do njihove zamjene ili do isteka mandata,

               —

               članovi koji više nisu u mogućnosti djelotvorno doprinositi radu skupine, koji odstupe s dužnosti ili prekrše zahtjeve određene u prvoj i drugoj alineji ovog članka ili članka 287. Ugovora o osnivanju Europske zajednice mogu biti zamijenjeni tijekom razdoblja preostalog u njihovom mandatu,

               —

               imena članova imenovanih u osobnom svojstvu objavljuju se na internetskoj stranici Opće uprave za zapošljavanje, socijalna pitanja i jednake mogućnosti u Seriji C Službenog lista Europske unije. Imena članova se prikupljaju, obrađuju i objavljuju u skladu s odredbama Uredbe (EZ) br. 45/2001 Europskog parlamenta i Vijeća (1) o zaštiti osoba u vezi s obradom osobnih podataka.

         Članak 4.
   Djelovanje
   1.   Komisija imenuje predsjednika skupine.
   2.   Predstavnik Komisije može pozvati stručnjake ili promatrače s posebnim stručnim sposobnostima o temi na dnevnom redu na sudjelovanje u radu skupine ili neke od njezinih podskupina, ako se to smatra potrebnim ili korisnim.
   3.   Informacije dobivene sudjelovanjem u raspravama ili radu skupine ne otkrivaju se, ako se prema mišljenju Komisije te informacije odnose na povjerljiva pitanja.
   4.   Skupina se u pravilu sastaje u prostorijama Komisije u skladu s postupcima i rasporedom koji je utvrdila Komisija. Skupina može biti pozvana na sastanke na drugim mjestima, posebno na prijedlog države članice koja želi biti domaćin skupini u vezi s određenim događajem od posebne važnosti za skupinu. Komisija osigurava usluge tajništva. I drugi zainteresirani dužnosnici Komisije mogu sudjelovati na sastancima.
   5.   Skupina donosi svoj poslovnik na temelju standardnog poslovnika koji je donijela Komisija.
   6.   Službe Komisije mogu na Internetu u izvornom jeziku predmetnog dokumenta objaviti sve sažetke, zaključke, djelomične zaključke ili radne dokumente skupine.
   Članak 5.
   Troškovi sastanaka
   Komisija nadoknađuje putne troškove i troškove boravka u vezi s radom skupine članovima skupine, stručnjacima i promatračima u skladu s pravilima Komisije. Rad vladinih stručnjaka nije plaćen.
   Troškovi sastanaka se nadoknađuju u granicama raspoloživih proračunskih sredstava dodijeljenih predmetnim službama u okviru godišnjeg postupka raspodjele sredstava.
   Članak 6.
   Stupanje na snagu
   Ova Odluka proizvodi učinke na dan objave u Službenom listu Europske unije.

      Sastavljeno u Bruxellesu 8. lipnja 2007.

            Za Komisiju

         Vladimír ŠPIDLA

            Član Komisije

      (1)  SL L 8, 12.1.2001., str. 1.


title: Odluka (EU) 2017/1599 Europskog parlamenta i Vijeća od 13. rujna 2017. o mobilizaciji Fonda solidarnosti Europske unije radi pružanja pomoći Italiji

text:
               23.9.2017

               HR

               Službeni list Europske unije

               L 245/3

         ODLUKA (EU) 2017/1599 EUROPSKOG PARLAMENTA I VIJEĆA
   od 13. rujna 2017.
   o mobilizaciji Fonda solidarnosti Europske unije radi pružanja pomoći Italiji
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (1), a posebno njezin članak 4. stavak 3.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 11.,
   uzimajući u obzir prijedlog Europske komisije,
   budući da:

               (1)

               Fondom solidarnosti Europske unije („Fond”) Uniji se želi omogućiti da brzo, učinkovito i fleksibilno reagira na hitne situacije kako bi pokazala solidarnost sa stanovništvom regija pogođenih prirodnim katastrofama.

               (2)

               Sredstva Fonda ne smiju prelaziti maksimalni godišnji iznos od 500 000 000 EUR (u cijenama iz 2011.), kako je utvrđeno člankom 10. stavkom 1. Uredbe Vijeća (EU, Euratom) br. 1311/2013 (3). Sredstva dodijeljena za 2016. ostala su u potpunosti nepotrošena i prenesena su u iduću godinu, u skladu s člankom 10. stavkom 1. Uredbe (EU, Euratom) br. 1311/2013, a djelomično su korištena u travnju 2017. Još nisu korištena sredstva dodijeljena za 2017.

               (3)

               Italija je 16. studenoga 2016. podnijela zahtjev za mobilizaciju sredstava iz Fonda zbog potresa koji je 24. kolovoza 2016. pogodio regije Abruzzo, Lacij, Marke i Umbriju. Novi potresi pogodili su već pogođena područja i znatno povećali prethodno prijavljenu štetu. Italija je zatim 15. veljače 2017. podnijela konačni zahtjev s revidiranim procjenama u koje je uključena sva šteta nastala od 24. kolovoza 2016. do 18. siječnja 2017.

               (4)

               Zahtjev Italije udovoljava uvjetima za osiguravanje financijskog doprinosa iz Fonda, utvrđenima člankom 4. Uredbe (EZ) br. 2012/2002.

               (5)

               Stoga bi trebalo mobilizirati sredstva iz Fonda kako bi se osigurao financijski doprinos za Italiju.

               (6)

               Budući da iznos koji se može mobilizirati za 2017. nije dostatan da pokrije cjelokupni doprinos, razliku bi izuzetno trebalo financirati iz godišnjeg iznosa raspoloživog za 2018., kako je predviđeno u članku 10. stavku 2. Uredbe (EU, Euratom) br. 1311/2013.

               (7)

               Radi što brže mobilizacije Fonda ovu bi Odluku trebalo primjenjivati od datuma njezina donošenja,

         DONIJELI SU OVU ODLUKU:
   Članak 1.
   U okviru općeg proračuna Unije za financijsku godinu 2017. mobilizira se Fond solidarnosti Europske unije kako bi se Italiji osigurao iznos od 1 196 797 579 EUR u odobrenim sredstvima za preuzimanje obveza i odobrenim sredstvima za plaćanje.
   Članak 2.
   Ova Odluka stupa na snagu na dan njezine objave u Službenom listu Europske unije.
   Primjenjuje se od 13. rujna 2017.

      Sastavljeno u Strasbourgu 13. rujna 2017.

            Za Europski parlament

            Predsjednik

         A. TAJANI

            Za Vijeće

            Predsjednik

         M. MAASIKAS

      (1)  SL L 311, 14.11.2002., str. 3.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).


title: 64/350/EEZ: Odluka Vijeća od 25. veljače 1964. o primjeni pojedinih odredaba Ugovora koje se odnose na pravo poslovnog nastana i plaćanja na francuske prekomorske departmane

text:
               01/Sv. 002

               HR

               Službeni list Europske unije

               4

         31964D0350

               P 093/1484

               SLUŽBENI LIST EUROPSKE UNIJE

               25.02.1964.

      ODLUKA VIJEĆA

   od 25. veljače 1964.
   o primjeni pojedinih odredaba Ugovora koje se odnose na pravo poslovnog nastana i plaćanja na francuske prekomorske departmane
   (64/350/EEZ)
   VIJEĆE EUROPSKE EKONOMSKE ZAJEDNICE,
   uzimajući u obzir Ugovor o osnivanju Europske ekonomske zajednice, a posebno njegov članak 227. stavak 2.,
   uzimajući u obzir prijedlog Komisije,
   budući da temeljem članka 227. stavka 2. podstavka 2. Vijeće utvrđuje uvjete prema kojima se odredbe Ugovora, osim onih iz članka 227. stavka 2. podstavka 1., a posebno one iz članaka 52. do 58. i članka 106. Ugovora, primjenjuju na francuske prekomorske departmane;
   budući da je s obzirom na stanje gospodarstva u tim departmanima te potrebe njihova gospodarskog i socijalnog razvoja, prikladno na ta područja primjenjivati članke 52. do 58. i pojedine odredbe članka 106. Ugovora,
   ODLUČILO JE:
   Članak 1.
   Članci 52. do 58. Ugovora primjenjuju se na francuske prekomorske departmane prema uvjetima utvrđenima u ovoj Odluci.
   Prilikom donošenja provedbenih direktiva uz Opći program za ukidanje ograničenja slobode poslovnog nastana, Vijeće iznimno može, u mjeri u kojoj je to potrebno, donijeti posebne direktive o poslovnom nastanu osoba i trgovačkih društava u francuskim prekomorskim departmanima.
   Članak 2.
   Ne dovodeći u pitanje provedbu mjera donesenih u skladu s Ugovorom i Provedbenom konvencijom od 25. ožujka 1957. te onih koje se trebaju donijeti u skladu s člankom 1., pravo poslovnog nastana u francuskim prekomorskim departmanima postupno će se širiti na trgovačka društva i na državljane drugih država članica osim Francuske a da bi se time ukinulo svu diskriminaciju najkasnije tri godine nakon primjene ove Odluke.
   Na prijedlog Komisije, Vijeće kvalificiranom većinom donosi potrebne direktive za provedbu tog postupnog širenja.
   Međutim, državljani i trgovačka društva pojedine države članice mogu za određenu aktivnost u francuskim prekomorskim departmanima koristiti pogodnosti iz prvog stavka u opsegu u kojem država čiji su oni državljani dodjeljuje istovrsne pogodnosti za istu aktivnost francuskim državljanima i trgovačkim društvima.
   Članak 3.
   Odredbe članka 106. Ugovora primjenjuju se na francuske prekomorske departmane u mjeri u kojoj na njih ne utječe Odluka Vijeća od 11. svibnja 1960. o primjeni odredaba Ugovora o kretanju kapitala na Alžir i francuske prekomorske departmane.
   Članak 4.
   Ovu Odluku države članice primjenjuju od istog datuma kao i Odluku Vijeća o pridruživanju prekomorskih zemalja i područja Europskoj ekonomskoj zajednici.
   Taj se datum objavljuje u Službenom listu Europskih zajednica.

      Sastavljeno u Bruxellesu 25. veljače 1964.

            Za Vijeće

            Predsjednik

         H. FAYAT


title: Odluka (EU, Euratom) 2017/1609 Europskog parlamenta od 27. travnja 2017. o razrješnici za izvršenje proračuna Izvršne agencije za obrazovanje, audiovizualnu politiku i kulturu za financijsku godinu 2015.

text:
               29.9.2017

               HR

               Službeni list Europske unije

               L 252/101

         ODLUKA (EU, Euratom) 2017/1609 EUROPSKOG PARLAMENTA
   od 27. travnja 2017.
   o razrješnici za izvršenje proračuna Izvršne agencije za obrazovanje, audiovizualnu politiku i kulturu za financijsku godinu 2015.
   EUROPSKI PARLAMENT,

               —

               uzimajući u obzir opći proračun Europske unije za financijsku godinu 2015. (1),

               —

               uzimajući u obzir konsolidirane godišnje financijske izvještaje Europske unije za financijsku godinu 2015. (COM(2016) 475 – C8-0269/2016) (2),

               —

               uzimajući u obzir završne godišnje financijske izvještaje Izvršne agencije za obrazovanje, audiovizualnu politiku i kulturu za financijsku godinu 2015. (3),

               —

               uzimajući u obzir izvješće Komisije o daljnjim mjerama u vezi s razrješnicom za financijsku godinu 2014. (COM(2016) 674) i radne dokumente službi Komisije priložene tom izvješću (SWD(2016) 338),SWD(2016) 339),

               —

               uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2015. (COM(2016) 628) i radni dokument službi Komisije priložen tom izvješću (SWD(2016) 322),

               —

               uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije za obrazovanje, audiovizualnu politiku i kulturu za financijsku godinu 2015., s odgovorom Agencije (4),

               —

               uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju izvršne agencije trebaju dobiti za izvršenje proračuna za financijsku godinu 2015. (05874/2017 – C8-0038/2017),

               —

               uzimajući u obzir članke 317., 318. i 319. Ugovora o funkcioniranju Europske unije,

               —

               uzimajući u obzir članak 106.a Ugovora o osnivanju Europske zajednice za atomsku energiju,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

               —

               uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (7), a posebno njezin članak 14. stavak 3.,

               —

               uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 66. prvi i drugi stavak,

               —

               uzimajući u obzir Provedbenu odluku Komisije 2013/776/EU od 18. prosinca 2013. o osnivanju Izvršne agencije za obrazovanje, audiovizualnu politiku i kulturu i stavljanju izvan snage Odluke 2009/336/EZ (9),

               —

               uzimajući u obzir članak 93. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenja drugih relevantnih odbora (A8-0150/2017),

               A.

               budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

               1.

               daje razrješnicu direktoru Izvršne agencije za obrazovanje, audiovizualnu politiku i kulturu za izvršenje proračuna Agencije za financijsku godinu 2015.;

               2.

               iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2015., dio III. – Komisija i izvršne agencije, kao i u Rezoluciji od 27. travnja 2017. o tematskim izvješćima Revizorskog suda u okviru davanja razrješnice Komisiji za financijsku godinu 2015. (10);

               3.

               nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2015., dio III. – Komisija i Rezoluciju koja je sastavni dio tih odluka proslijedi direktoru Izvršne agencije za obrazovanje, audiovizualnu politiku i kulturu, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL L 69, 13.3.2015.

      (2)  SL C 380, 14.10.2016., str. 1.

      (3)  SL C 417, 11.11.2016., str. 2.

      (4)  SL C 449, 1.12.2016., str. 51.

      (5)  SL C 380, 14.10.2016., str. 147.

      (6)  SL L 298, 26.10.2012., str. 1.

      (7)  SL L 11, 16.1.2003., str. 1.

      (8)  SL L 297, 22.9.2004., str. 6.

      (9)  SL L 343, 19.12.2013., str. 46.

      (10)  Usvojeni tekstovi, P8_TA(2017)0144 (vidjeti stranicu 66. ovog Službenog lista).


title: Odluka Vijeća (EU) 2016/541 od 15. veljače 2016. o pozivanju Grčke da poduzme mjere za smanjenje deficita koje se smatraju potrebnima za ispravljanje stanja prekomjernog deficita (2015/1410)

text:
               7.4.2016

               HR

               Službeni list Europske unije

               L 91/18

         ODLUKA VIJEĆA (EU) 2016/541
   od 15. veljače 2016.
   o pozivanju Grčke da poduzme mjere za smanjenje deficita koje se smatraju potrebnima za ispravljanje stanja prekomjernog deficita (2015/1410) (1)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 126. stavak 9.,
   uzimajući u obzir preporuku Europske komisije,
   budući da:

               (1)

               Člankom 126. Ugovora o funkcioniranju Europske unije („UFEU”) utvrđuje se da države članice izbjegavaju prekomjerni državni deficit te se u tu svrhu određuje postupak u slučaju prekomjernog deficita. Paktom o stabilnosti i rastu, u čijem se korektivnom dijelu provodi postupak u slučaju prekomjernog deficita, predviđa se okvir za potporu državnim politikama za brzu ponovnu uspostavu zdravog proračunskog stanja, uzimajući u obzir gospodarsku situaciju.

               (2)

               Vijeće je 27. travnja 2009. odlučilo, u skladu s člankom 104. stavkom 6. Ugovora o osnivanju Europske zajednice, da u Grčkoj postoji prekomjerni deficit.

               (3)

               Vijeće je 10. svibnja 2010. donijelo Odluku 2010/320/EU (2) upućenu Grčkoj na temelju članka 126. stavka 9. i članka 136. UFEU-a s ciljem jačanja i produbljivanja fiskalnog nadzora i pozivanja na poduzimanje mjera za smanjenje deficita koje se smatraju potrebnima za ispravljanje stanja prekomjernog deficita najkasnije do roka 2014. Vijeće je kao rok za ispravljanje stanja prekomjernog deficita odredilo 2014. i utvrdilo godišnje ciljeve državnog deficita.

               (4)

               Odluka Vijeća br. 2010/320/EU značajno je izmijenjena nekoliko puta. S obzirom na daljnje izmjene ona je radi jasnoće preinačena 12. srpnja 2011. Odlukom Vijeća 2011/734/EU (3). Ta je odluka nakon toga bitno izmijenjena nekoliko puta u razdoblju između od 8. srpnja 2011. i prosinca 2012. (4).

               (5)

               Vrlo jako pogoršanje financijske situacije u Grčkoj potaknulo je države članice europodručja na odluku o pružanju stabilizacijske potpore Grčkoj s ciljem očuvanja financijske stabilnosti europodručja kao cjeline, u kombinaciji s multilateralnom pomoći koju pruža Međunarodni monetarni fond. Od svibnja 2010. do lipnja 2015. potpora koju su pružile države članice europodručja bila je i u obliku bilateralnog Instrumenta zajma Grčkoj i u obliku zajma iz Europskog fonda za financijsku stabilnost („EFSF”). Potpora zajmodavaca bila je popraćena opsežnim političkim uvjetovanjima, uključujući u odnosu na poštovanje od strane Grčke Odluke Vijeća 2011/734/EU i njezinih naknadnih izmjena.

               (6)

               Grčka je 8. srpnja 2015. zatražila financijsku pomoć Europskog stabilizacijskog mehanizma („ESM”) u obliku trogodišnjeg zajma, a 12. srpnja 2015. postignut je načelan sporazum o davanju zajma Grčkoj u iznosu do 86 000 milijuna EUR. Vijeće guvernera ESM-a povjerilo je 17. srpnja Europskoj komisiji zadaću da, u suradnji s Europskom središnjom bankom i Međunarodnim monetarnim fondom, dogovori memorandum o razumijevanju s pojedinostima političkog uvjetovanja instrumenta za financijsku pomoć za razdoblje od 2015. do 2018. u skladu s člankom 13. stavkom 3. Ugovora o ESM-u.

               (7)

               U skladu s Uredbom (EU) br. 472/2013 Europskog parlamenta i Vijeća od 21. svibnja 2013. o jačanju gospodarskog i proračunskog nadzora država članica europodručja koje su u poteškoćama ili kojima prijete ozbiljne poteškoće u odnosu na njihovu financijsku stabilnost (5), a osobito s njezinim člankom 7., država članica koja zatraži financijsku pomoć ESM-a mora izraditi program makroekonomske prilagodbe („Program”) koji odobrava Vijeće. Takvim bi se programom trebalo osigurati donošenje paketa reformi potrebnih za poboljšanje održivosti javnih financija i regulatornog okruženja.

               (8)

               Program koji je izradila Grčka odobren je Provedbenom odlukom Vijeća (EU) 2016/544 (6).

               (9)

               Člankom 10. stavkom 2. točkom (b) Uredbe (EU) br. 472/2013 utvrđeno je i da, u slučaju kada država članica koja podliježe programum makroekonomske prilagodbe na temelju članka 7. te uredbe također podliježe odluci na temelju članka 126. stavka 9. UFEU-a radi ispravljanja njezina prekomjernog deficita, godišnji proračunski ciljevi iz njezina programa makroekonomske prilagodbe uključuju se u odluku o pozivanju na temelju članka 5. stavka 1. Uredbe (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (7); osim toga, mjere koje su potrebne za postizanje tih ciljeva iz programa makroekonomske prilagodbe također se uključuju u odluku o pozivanju u skladu s člankom 5. stavkom 1. Uredbe (EZ) br. 1467/97. Člankom 10. stavkom 2. točkom (a) Uredbe (EU) br. 472/2013 nadalje se utvrđuje da se država članica izuzima od podnošenja izvješća u skladu s člankom 5. stavkom 1. Uredbe (EZ) br. 1467/97. Konačno, člankom 10. stavkom 2. točkom (c) Uredbe (EU) br. 472/2013 utvrđuje se da se praćenje provodi kako je predviđeno u članku 7. stavku 4. te uredbe i da se država članica izuzima od praćenja iz članka 10. stavka 1. i članka 10.a Uredbe (EZ) br. 1467/97 te praćenja na kojem se temelje sve odluke iz članka 6. stavka 2. navedene uredbe.

               (10)

               Trenutačno se prognozira da će gospodarska aktivnost u Grčkoj biti znatno slabija nego što se očekivalo kad je u prosincu 2012. donesena zadnja izmjena Odluke Vijeća 2011/734/EU. Zbog političke nesigurnosti, neprovedbe reformi, smanjenja državnih prihoda, neposlovanja banaka i uvođenja kontrola kapitala očekuje se da će i realni i nominalni BDP u 2015. i 2016. biti znatno niži od očekivanja izraženog u proljetnoj prognozi Komisije 2015. Komisija je u kolovozu 2015. ažurirala prognozu za rast BDP-a za potrebe pregovora o memorandumu o razumijevanju koji je potreban za program ESM-a. Prema toj prognozi realni BDP u 2015. i 2016. smanjit će se za 2,3 %, odnosno 1,3 % (u odnosu na pozitivni rast od 0,5 % i 2,9 %, kako je za te godine navedeno u proljetnoj prognozi 2015.), prije nego što poraste za 2,7 % u 2017. te za 3,1 % u 2018. To znatno pogoršanje ekonomskog scenarija u razdoblju 2015.–2016. upućuje na odgovarajuće pogoršanje izgleda za javne financije s obzirom na nepromijenjene politike.

               (11)

               Procjenjuje se da je Grčka poboljšala svoj strukturni deficit za 16 postotnih bodova BDP-a, s deficita od 15,2 % u 2009. na procijenjeni suficit od 1 % u 2014., i tako osigurala poboljšanje strukturnog salda u razdoblju od 2009. do 2014., što je znatno više od zahtjeva od 10 postotnih bodova BDP-a tijekom razdoblja koje je preporučilo Vijeće. U 2014. deficit opće države dosegnuo je 3,5 % BDP-a, što je jasno unutar granice od 4,5 % državnog deficita mjerenog BDP-om (na temelju standarda ESA 2010) za 2014., kako je utvrđeno Odlukom Vijeća. Međutim primarni iznos salda od 0,4 % BDP-a znatno je lošiji od očekivanoga i nije dosegnuo cilj od 1,5 % BDP-a zbog kombinacije čimbenika, među ostalim zbog obrata u ekonomskom ciklusu i povezanih nepovoljnih učinaka na proračunske prihode, fleksibilizacije fiskalne politike i povećanja gospodarske nesigurnosti. Zbog sve slabijeg makroekonomskog okruženja popraćenog istjecanjem privremenih fiskalnih mjera 2015. onemogućeno je postizanje ciljanog primarnog salda od 3 % BDP-a u 2015. kako je predviđeno zadnjom izmjenom Odluke 2011/734/EU donesenom u prosincu 2012. Fiskalni su ciljevi stoga znatno sniženi uzimajući u obzir makroekonomske okolnosti i trenutačno fiskalno stanje kako bi se kratkoročno izbjegla prerestriktivna fiskalna politika.

               (12)

               Grčka će u skladu s tim slijediti novi fiskalni put zasnovan na ciljevima primarnog suficita od – 0,25 % BDP-a u 2015., 0,5 % BDP-a u 2016., 1,75 % BDP-a u 2017. i 3,5 % BDP-a u 2018. i nakon toga. Predviđeno kretanje fiskalnih ciljeva u skladu je s očekivanim stopama rasta grčkoga gospodarstva tijekom oporavka od najteže zabilježene recesije. Revidirani put znači da će se proračunski deficit opće države smanjiti ispod 3 % BDP-a u 2017.

               (13)

               U okviru ažurirane prognoze službi Komisije u vezi s rastom nominalnog BDP-a navodi se da će primarni saldo opće države dosegnuti deficit od 7 631 milijuna EUR (4,4 % BDP-a) u 2015., deficit od 6 166 milijuna EUR (3,6 % BDP-a) u 2016., deficit od 4 089 milijuna EUR (2,3 % BDP-a) u 2017. i deficit od 753 milijuna EUR (0,4 % BDP-a) u 2018.

               (14)

               Proračun za 2016. koji treba donijeti grčki parlament dio je srednjoročne fiskalne strategije za razdoblje 2016.–2019., čiji je cilj znatna fiskalna konsolidacija na početku razdoblja s uštedom većom od 6 900 milijuna EUR, što je skoro 4 % BDP-a.

               (15)

               Neuspješno završno preispitivanje u okviru programa EFSF-a, nepodmireni obroci otplate duga, istjecanje programa EFSF-a i uvođenje kontrola kapitala doprinijeli su stvaranju novih okolnosti koje su dovele do daljnjeg snažnog pogoršanja u održivosti duga. Razlog su za to niži prognozirani rast, sniženi ciljevi primarnog suficita, sniženi prognozirani prihod od privatizacije, znatno slabljenje potreba za financiranjem u bankarskom sektoru nakon uvođenja kontrola kapitala, potreba za povećanjem otplate zaostataka u plaćanjima nakon smanjenja likvidnosti u državi te učinci vrednovanja zbog deprecijacije eura u odnosu na SDR. Kao rezultat tih kretanja očekuje se, prema osnovnom scenariju, da će udio duga u BDP-u dosegnuti 198,3 % u 2016., prije nego što se smanji na 169,3 % u 2020., na 154,5 % u 2022. i 115,9 % u 2030.

               (16)

               Uzimajući u obzir ta kretanja, potrebno je ažurirati put prilagodbe prema ispravljanju prekomjernog deficita. Obveze koje Grčka preuzima ne odnose se samo na mjere fiskalne konsolidacije, nego i na mjere koje su potrebne za jačanje okruženja u kojem se potiče rast i za smanjivanje negativnih socijalnih učinaka na najmanju moguću mjeru.

               (17)

               Svaka mjera koja se zahtijeva Provedbenom odlukom Vijeća (EU) 2016/544 bitna je za postizanje potrebne proračunske prilagodbe. Neke mjere imaju izravan učinak na stanje grčkog proračuna, dok su druge mjere strukturne naravi koje će srednjoročno dovesti do poboljšanog fiskalnog upravljanja i boljeg stanja proračuna.

               (18)

               U svjetlu navedenih razmatranja čini se potrebnim revidirati prethodne godišnje proračunske ciljeve i mjere koje su potrebne za njihovo postizanje. Nove godišnje proračunske ciljeve i mjere koje su potrebne za njihovo postizanje sadržava Provedbena odluka Vijeća (EU) 2016/544,

         DONIJELO JE OVU ODLUKU:
   Članak 1.
   1.   Grčka što je brže moguće, a najkasnije 2017. okončava trenutačno stanje prekomjernog deficita.
   2.   Put prilagodbe prema ispravljanju prekomjernog deficita usmjeren je na postizanje godišnjih ciljeva deficita opće države kako su utvrđeni u Provedbenoj odluci Vijeća (EU) 2016/544 i temeljit će se na ciljevima primarnog suficita od – 0,25 % BDP-a u 2015., 0,5 % BDP-a u 2016., 1,75 % BDP-a u 2017. i 3,5 % BDP-a u 2018. i nakon toga. Kretanje fiskalnih ciljeva u skladu je s očekivanim stopama rasta grčkoga gospodarstva tijekom oporavka od najteže zabilježene recesije. Revidirani put znači da će se proračunski deficit opće države smanjiti ispod 3 % BDP-a u 2017.
   3.   Grčka donosi i u cijelosti provodi sve fiskalne i ekonomske mjere te mjere strukturne prilagodbe ugrađene u program ekonomske i financijske prilagodbe kako je odobren Provedbenom odlukom Vijeća (EU) 2016/544.
   4.   Grčka je spremna donijeti daljnje mjere ako se ostvaree rizici za proračunske planove. Mjerama konsolidacije proračuna osigurava se trajno poboljšanje strukturnog salda opće države na način kojim se potiče rast.
   Članak 2.
   Ova Odluka proizvodi učinke od dana priopćenja.
   Članak 3.
   Ova je Odluka upućena Helenskoj Republici.

      Sastavljeno u Bruxellesu 15. veljače 2016.

            Za Vijeće

            Predsjednik

         M.H.P. VAN DAM

      (1)  Ovaj je akt izvorno bio donesen samo na engleskom jeziku i objavljen u SL L 219, 20.8.2015, str. 8.

      (2)  SL L 145, 11.6.2010., str. 6.

      (3)  SL L 296, 15.11.2011., str. 38.

      (4)  Odluka Vijeća 2011/791/EU od 8. studenoga 2011. (SL L 320, 3.12.2011., str. 28.), Odluka Vijeća 2012/211/EU od 13. ožujka 2012. (SL L 113, 25.4.2012., str. 8.), Odluka Vijeća 2013/6/EU od 4. prosinca 2012. (SL L 4, 9.1.2013., str. 40.).

      (5)  SL L 140, 27.5.2013., str. 1.

      (6)  Vidjeti str. 27. ovog Službenog lista.

      (7)  SL L 209, 2.8.1997., str. 6.


title: Odluka Europskog parlamenta (EU) 2016/1545 od 28. travnja 2016. o zaključenju poslovnih knjiga Agencije Europske unije za mrežnu i informacijsku sigurnost za financijsku godinu 2014.

text:
               14.9.2016

               HR

               Službeni list Europske unije

               L 246/306

         ODLUKA EUROPSKOG PARLAMENTA (EU) 2016/1545
   od 28. travnja 2016.
   o zaključenju poslovnih knjiga Agencije Europske unije za mrežnu i informacijsku sigurnost za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Agencije Europske unije za mrežnu i informacijsku sigurnost za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Agencije Europske unije za mrežnu i informacijsku sigurnost za financijsku godinu 2014., s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0076/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 526/2013 Europskog parlamenta i Vijeća od 21. svibnja 2013. o Agenciji Europske unije za mrežnu i informacijsku sigurnost (ENISA) i stavljanju izvan snage Uredbe (EZ) br. 460/2004 (4), a posebno njezin članak 21.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor (A8-0098/2016),

               1.

               utvrđuje da završni godišnji financijski izvještaji Agencije Europske unije za mrežnu i informacijsku sigurnost odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Agencije Europske unije za mrežnu i informacijsku sigurnost za financijsku godinu 2014.;

               3.

               nalaže svojem predsjedniku da ovu Odluku proslijedi izvršnom direktoru Agencije Europske unije za mrežnu i informacijsku sigurnost, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 223.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 165, 18.6.2013., str. 41.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka br. 943 od 1. prosinca 2015. o otvaranju postupka dodjele odobrenja za traženje i istraživanje ležišta nafte i prirodnog plina, koji su podzemni prirodni resursi prema definiciji u članku 2. stavku 1. točki 3. Zakona o podzemnim prirodnim resursima, u „Bloku 1 – 24 Kitka” u oblasti Varna, te o objavi da će odobrenje biti dodijeljeno na temelju konkurentnog postupka natječaja

text:
               25.2.2016

               HR

               Službeni list Europske unije

               C 73/3

         ODLUKA br. 943
   od 1. prosinca 2015.
   o otvaranju postupka dodjele odobrenja za traženje i istraživanje ležišta nafte i prirodnog plina, koji su podzemni prirodni resursi prema definiciji u članku 2. stavku 1. točki 3. Zakona o podzemnim prirodnim resursima, u „Bloku 1 – 24 Kitka” u oblasti Varna, te o objavi da će odobrenje biti dodijeljeno na temelju konkurentnog postupka natječaja
   (2016/C 73/03)
   REPUBLIKA BUGARSKA
   VIJEĆE MINISTARA
   U skladu s člankom 5. stavkom 2., člankom 7. stavkom 2. točkom 8., člankom 42. stavkom 1. točkom 1. i člankom 44. stavkom 3. Zakona o podzemnim prirodnim resursima te člankom 4. stavkom 1. točkom 1. i člankom 16. Uredbe o postupanju u postupcima natječaja i podnošenja ponuda za dodjeljivanje odobrenja za traženje i/ili istraživanje te dodjeljivanje koncesija za iskorištavanje podzemnih prirodnih resursa, kako je definirana Zakonom o prirodnim podzemnim resursima kojeg je donijelo Vijeće ministara Rezolucijom br. 231. iz 2010.,
   VIJEĆE MINISTARA ODLUČILO JE:

               1.

               Otvara se postupak dodjele odobrenja za traženje i istraživanje ležišta nafte i prirodnog plina u „Bloku 1 – 24 Kitka” u oblasti Varna, koji ima površinu od 704 km2 i omeđen je koordinatama od 1. do 27. kako je utvrđeno u Prilogu.

               2.

               Odobrenje navedeno u točki 1. dodjeljuje se na temelju konkurentnog postupka natječaja u kojem podnositelji ponuda nisu nazočni pri razmatranju ponuda.

               3.

               Razdoblje odobrenja za traženje i istraživanje utvrđuje se u trajanju od pet godina od datuma stupanja na snagu ugovora o traženju i istraživanju, uz pravo produljenja tog razdoblja u skladu s člankom 31. stavkom 3. Zakona o podzemnim prirodnim resursima.

               4.

               Rok za pribavljanje dokumentacije za podnošenje ponuda istječe u 17:30 na 120. dan od dana objave ove Odluke u Službenom listu Europske unije.

               5.

               Rok za podnošenje zahtjeva za sudjelovanje u natječaju istječe u 17:30 na 140. dan od dana objave ove Odluke u Službenom listu Europske unije.

               6.

               Rok za podnošenje ponuda u skladu s dokumentacijom za podnošenje ponuda istječe u 17:30 na 155. dan od dana objave ove Odluke u Službenom listu Europske unije.

               7.

               Cijena dokumentacije za podnošenje ponuda utvrđena je u iznosu od 10 000 BGN. Dokumentaciju za podnošenje ponuda potrebno je nakon predočenja potvrde o uplati preuzeti u Ministarstvu energetike u ulici Triadica 8, Sofija, do roka navedenog u točki 4.

               7.1.

               Iznos naveden u točki 7. uplaćuje se na bankovni račun Ministarstva energetike:

                           BIC kod BNB-a za uplate u bugarskoj valuti (BGN) – BNBGBGSD,

                           SWIFT kod BNB-a za uplate u stranoj valuti – BNBGBGSF,

                           IBAN – ВG94 BNBG 9661 3000 1421 01,

                           sjedište BNB-a (Bugarske narodne banke).

               7.2.

               Na platnom nalogu potrebno je navesti sljedeće podatke: Za dokumentaciju konkurentnog natječaja za područje „Blok 1 – 24 Kitka”, kupljenu u ime ponuditelja čije je ime obvezno navesti na platnom nalogu.

               7.3.

               Osoba koja preuzima dokumentaciju za podnošenje ponuda potpisuje izjavu u ime podnositelja zahtjeva kojom se obvezuje štititi povjerljivost informacija koje ta dokumentacija sadržava.

               8.

               Ponuditelji koji namjeravaju sudjelovati u postupku natječaja moraju ispunjavati uvjete utvrđene u članku 23. stavku 1. Zakona o podzemnim prirodnim resursima.

               9.

               Ponuditelj, ili svaki član grupacije ako je ponuditelj grupacija, mora podnijeti izjavu o nepostojanju okolnosti navedenih u članku 2. Zakona o ekonomskim i financijskim odnosima s društvima s nastanom u područjima s povlaštenim poreznim režimom, s njima povezanim subjektima/osobama te njihovim stvarnim vlasnicima (ZIFODRYUPDRSTLTDS) (DV br. 1 od 2014.) koji se tumači zajedno s § 1. Dodatnih odredbi, ili dokaze o postojanju okolnosti navedenih u članku 4. akta ZIFODRYUPDRSTLTDS.

               10.

               Poduzeće ponuditelja ili grupacija mora posjedovati barem minimalne upravljačke kapacitete nužne za provedbu aktivnosti traženja i istraživanja te kumulativno ispunjavati sljedeće uvjete:

               10.1.

               ponuditelj, ili svaki član grupacije ako je ponuditelj grupacija, mora dostaviti izvornike referenci od poslovnih partnera i

               10.2.

               ponuditelj, ili svaki član grupacije ako je ponuditelj grupacija, mora pružiti dokaze profesionalne stručnosti i iskustva stečenog na upravljanju najmanje jednog projekta traženja i istraživanja mineralnih resursa, tj. ležišta nafte i prirodnog plina.

               11.

               Poduzeće ponuditelja, ili barem jedan član grupacije ako je ponuditelj grupacija, mora imati najmanje 4 000 000 BGN ukupnog neto prihoda u posljednje tri financijske godine (ovisno o datumu osnivanja). Ako je podnositelj grupacija koja nije pravna osoba, uvjet naveden u ovoj točki primjenjuje se na grupaciju kao cjelinu, ili

               11.1.

               ponuditelj, ili barem jedan član grupacije ako je ponuditelj grupacija, mora dostaviti bankovnu referencu ili referencu druge financijske institucije kojom se potvrđuje raspoloživost potrebnih financijskih sredstava za provedbu aktivnosti traženja i istraživanja ležišta nafte i prirodnog plina u području „Bloka 1 – 24 Kitka”, ili

               11.2.

               ponuditelj, ili barem jedan član grupacije ako je ponuditelj grupacija, mora dostaviti pismo namjere banke ili druge financijske institucije kojim se potvrđuje da će ponuditelju biti odobrena sredstva potrebna za provedbu aktivnosti traženja i istraživanja ležišta nafte i prirodnog plina u području „Bloka 1 – 24 Kitka”.

               12.

               Ponude koje su podnijeli podnositelji zahtjeva ocjenjuju se na temelju predloženih programa rada, sredstava predviđenih za zaštitu okoliša, bonusa, osposobljavanja te upravljačkih i financijskih kapaciteta, kako je utvrđeno ovom odlukom.

               13.

               Polog za sudjelovanje u natječaju utvrđuje se u iznosu od 5 000 BGN te je nužno prije isteka roka navedenog u točki 5. uplatiti taj iznos na bankovni račun Ministarstva energetike:

                           BIC kod BNB-a za uplate u bugarskoj valuti (BGN) – BNBGBGSD,

                           SWIFT kod BNB-a za uplate u stranoj valuti – BNBGBGSF,

                           IBAN – ВG75 BNBG 9661 3300 1421 03,

                           sjedište BNB-a (Bugarske narodne banke).

               14.

               Polozi podnositelja zahtjeva koji ne ispune uvjete natječaja vraćaju se u roku od 14 dana od dana kojeg su obaviješteni o neispunjavanju uvjeta natječaja.

               15.

               Polog uspješnog ponuditelja vraća se u roku od 14 dana od potpisivanja ugovora, a polozi ostalih ponuditelja vraćaju se u roku od 14 dana od dana u kojem je Odluka ministara o dodjeli odobrenja za traženje i istraživanje objavljena u Državnom vjesniku.

               16.

               Zahtjevi za sudjelovanje u natječaju i ponude u okviru konkurentnog postupka natječaja podnose se u Registar Ministarstva energetike na adresu: Triadica 8, Sofija, te ti zahtjevi moraju biti podneseni na bugarskom jeziku u skladu s člankom 46. Zakona o podzemnim prirodnim resursima.

               17.

               Ponude moraju ispunjavati zahtjeve i uvjete navedene u dokumentaciji za podnošenje ponuda.

               18.

               Konkurentni postupak natječaja provodi se čak i ako samo jedna ponuda ispunjava uvjete natječaja.

               19.

               Ministarstvo energetike ovlašteno je:

               19.1.

               proslijediti ovu Odluku za objavljivanje u Službenom listu Europske unije;

               19.2.

               organizirati i provesti konkurentni postupak natječaja.

               20.

               Ova Odluka objavljuje se u Državnom vjesniku i na internetskoj stranici Vijeća ministara. Ova odluka objavljuje se u općinama Varna, Beloslav, Avren, Donji Čiflik i Bjala.

               21.

               Žalbe na ovu Odluku upućuju se Vrhovnom upravnom sudu u roku od 14 dana od njezine objave u Službenom listu Europske unije.

            Predsjednik vlade

         Bojko BORISOV

            U ime glavnog tajnika Vijeća ministara

         Veselin DAKOV

            Voditelj ureda kabineta

         Veselin DAKOV

      PRILOG
      POPIS KOORDINATA GRANIČNIH TOČAKA „BLOKA 1 – 24 KITKA”
      WGS 84 koordinatni sustav

                  No

                  Geografska širina

                  geografska dužina

                  1

                  43°09′38.00″

                  27°36′24.42″

                  2

                  43°09′38.00″

                  27°53′50.88″

                  3

                  43°08′41.47″

                  27°53′50.88″

                  4

                  43°08′41.47″

                  27°56′24.61″

                  obalno područje

                  5

                  43°06′12.57″

                  27°55′24.30″

                  6

                  43°05′55.73″

                  27°54′26.25″

                  7

                  43°05′04.19″

                  27°53′25.54″

                  8

                  43°04′00.93″

                  27°53′41.97″

                  9

                  43°03′23.36″

                  27°54′28.28″

                  obalno područje

                  10

                  42°53′23.97″

                  27°54′02.23″

                  11

                  42°53′23.97″

                  27°36′24.42″

                  12

                  43°03′24.00″

                  27°36′24.40″

                  13

                  43°03′24.00″

                  27°38′18.75″

                  14

                  43°06′36.64″

                  27°38′18.75″

                  15

                  43°06′36.64″

                  27°36′24.40″

                  izuzeto područje

                  16

                  43°01′41.74″

                  27°52′39.73″

                  17

                  43°01′41.74″

                  27°52′52.18″

                  18

                  43°01′33.65″

                  27°52′52.18″

                  19

                  43°01′33.55″

                  27°52′39.73″

                  izuzeto područje

                  20

                  43 00′04.43″

                  27°42′55.30″

                  21

                  43°00′04.43″

                  27°43′04.56″

                  22

                  42°59′53.66″

                  27°43′04.56″

                  23

                  42°59′53.66″

                  27°42′55.30″

                  izuzeto područje

                  24

                  42°58′24.20″

                  27°38′49.49″

                  25

                  42°58′24.20″

                  27°40′12.28″

                  26

                  42°58′00.55″

                  27°40′12.28″

                  27

                  42°58′00.55″

                  27°38′49.49″


title: Odluka Vijeća od 25. rujna 2014. o imenovanju i zamjeni članova Upravnog odbora Europskog centra za razvoj strukovnog osposobljavanja

text:
               27.9.2014

               HR

               Službeni list Europske unije

               C 338/26

         ODLUKA VIJEĆA
   od 25. rujna 2014.
   o imenovanju i zamjeni članova Upravnog odbora Europskog centra za razvoj strukovnog osposobljavanja
   2014/C 338/04
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja (1), a posebno njezin članak 4.,
   uzimajući u obzir imenovanje koje je Vijeću predložila Komisija u kategoriji predstavnika zaposlenika,
   budući da:

               (1)

               Svojom Odlukom od 16. srpnja 2012. (2) Vijeće je imenovalo članove Upravnog odbora Europskog centra za razvoj strukovnog osposobljavanja na razdoblje od 18. rujna 2012. do 17. rujna 2015.

               (2)

               Mjesto člana u Upravnom odboru Centra slobodno je za Poljsku u kategoriji predstavnika zaposlenika,

         ODLUČILO JE:
   Jedini članak
   Sljedeća osoba imenuje se članicom Upravnog odbora Europskog centra za razvoj strukovnog osposobljavanja do kraja mandata koji traje do 17. rujna 2015.:
   PREDSTAVNICI ORGANIZACIJA ZAPOSLENIKA:

               POLJSKA

               Gđa Dagmara IWANCIW

      Sastavljeno u Bruxellesu 25. rujna 2014.

            Za Vijeće

            Predsjednik

         F. GUIDI

      (1)  SL L 39, 13.2.1975., str. 1.

      (2)  SL C 228, 31.7.2012., str. 3.


title: Odluka Političkog i sigurnosnog odbora (ZVSP) 2016/1635 od 30. kolovoza 2016. o započinjanju izgradnje kapaciteta i osposobljavanja libijske obalne straže i mornarice vojnom operacijom Europske unije na južnom središnjem Sredozemlju (EUNAVFOR MED SOPHIA) (EUNAVFOR MED/3/2016)

text:
               10.9.2016

               HR

               Službeni list Europske unije

               L 243/11

         ODLUKA POLITIČKOG I SIGURNOSNOG ODBORA (ZVSP) 2016/1635
   od 30. kolovoza 2016.
   o započinjanju izgradnje kapaciteta i osposobljavanja libijske obalne straže i mornarice vojnom operacijom Europske unije na južnom središnjem Sredozemlju (EUNAVFOR MED SOPHIA) (EUNAVFOR MED/3/2016)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Odluku Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (operacija EUNAVFOR MED SOPHIA) (1), a posebno njezin članak 2.a i članak 6. stavak 1.,
   budući da:

               (1)

               Odlukom Vijeća (ZVSP) 2016/993 (2) kojom je izmijenjena Odluka (ZVSP) 2015/778 umetnut je članak 2.a u tu Odluku radi dodavanja pomaganja u razvoju kapaciteta i osposobljavanju libijske obalne straže i mornarice za zadaće izvršavanja zakonodavstva na moru, posebice radi sprečavanja krijumčarenja ljudi i trgovine kao popratne zadaće operaciji EUNAVFOR MED SOPHIA.

               (2)

               Na temelju članka 2.a stavka 2. Odluke (ZVSP) 2015/778, kada Politički i sigurnosni odbor odluči da su obavljene potrebne pripreme, posebice u pogledu okupljanja snaga i postupaka provjere za novake, operacija EUNAVFOR MED SOPHIA treba pomagati na otvorenom moru, unutar svojeg dogovorenog područja djelovanja, u razvoju kapaciteta i osposobljavanju libijske obalne straže i mornarice za zadaće izvršavanja zakonodavstva na moru, posebice radi sprečavanja krijumčarenja ljudi i trgovine ljudima.

               (3)

               Zapovjednik operacije EU-a zajamčio je Političkom i sigurnosnom odboru da su potrebne pripreme za započinjanje te popratne zadaće obavljene.

               (4)

               Operaciju EUNAVFOR MED SOPHIA stoga bi trebalo ovlastiti da započne, unutar svojeg dogovorenog područja djelovanja, s pomaganjem u izgradnji kapaciteta i osposobljavanju libijske obalne straže i mornarice na otvorenom moru, kako je predviđeno u članku 2.a Odluke (ZVSP) 2015/778.

               (5)

               U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   Operacija EUNAVFOR MED SOPHIA započinje, unutar svojeg dogovorenog područja djelovanja, s pomaganjem u izgradnji kapaciteta i osposobljavanju libijske obalne straže i mornarice na otvorenom moru, kako je predviđeno u članku 2.a Odluke (ZVSP) 2015/778.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 30. kolovoza 2016.

            Za Politički i sigurnosni odbor

            Predsjednik

         W. STEVENS

      (1)  SL L 122, 19.5.2015., str. 31.

      (2)  Odluka Vijeća (ZVSP) 2016/993 od 20. lipnja 2016. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 162, 21.6.2016., str. 18.).


title: Odluka Vijeća o donošenju stajališta Vijeća o nacrtu izmjene proračuna br. 3 Europske unije za financijsku godinu 2015.

text:
               24.6.2015

               HR

               Službeni list Europske unije

               C 207/4

         ODLUKA VIJEĆA
   o donošenju stajališta Vijeća o nacrtu izmjene proračuna br. 3 Europske unije za financijsku godinu 2015.
   (2015/C 207/04)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

         ODLUČILO JE:
   Jedini članak
   Stajalište Vijeća o nacrtu izmjene proračuna br. 3 Europske unije za financijsku godinu 2015. doneseno je 19. lipnja 2015.
   Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/

      Sastavljeno u Luxembourgu 19. lipnja 2015.

            Za Vijeće

            Predsjednik

         J. REIRS

      (1)  SL L 298, 26.10.2012., str. 1.

      (2)  SL L 69, 13.3.2015., str. 1.


2013/602/EU: Odluka Europskog parlamenta od 17. travnja 2013. o razrješnici za izvršenje proračuna Europske zaklade za poboljšanje životnih i radnih uvjeta za financijsku godinu 2011.


title: Odluka (EU) 2015/1477 Europskog parlamenta i Vijeća od 17. srpnja 2015. o mobilizaciji Europskog fonda za prilagodbu globalizaciji (zahtjev iz Finske – EGF/2015/001 FI/Broadcom)

text:
               28.8.2015

               HR

               Službeni list Europske unije

               L 225/14

         ODLUKA (EU) 2015/1477 EUROPSKOG PARLAMENTA I VIJEĆA
   od 17. srpnja 2015.
   o mobilizaciji Europskog fonda za prilagodbu globalizaciji (zahtjev iz Finske – EGF/2015/001 FI/Broadcom)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006 (1) te posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2) te posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Europski fond za prilagodbu globalizaciji (EGF) osnovan je radi pružanja potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te kako bi im se pomoglo pri ponovnom uključivanju na tržište rada.

               (2)

               EGF ne smije prijeći maksimalni godišnji iznos od 150 milijuna EUR (cijene iz 2011.), u skladu s člankom 12. Uredbe Vijeća (EU, Euratom) br. 1311/2013 (3).

               (3)

               Finska je 30. siječnja 2015. podnijela zahtjev EGF/2015/001 FI/Broadcom za mobilizaciju EGF-a u vezi s otpuštanjima u poduzeću Broadcom Communications Finland i dvama njegovim dobavljačima ili daljnjim proizvođačima u Finskoj; zahtjev je dopunjen dodatnim informacijama u skladu s člankom 8. stavkom 3. Uredbe (EU) br. 1309/2013. Taj je zahtjev u skladu s uvjetima za određivanje financijskog doprinosa iz EGF-a utvrđenima člankom 13. Uredbe (EU) br. 1309/2013.

               (4)

               Stoga bi trebalo mobilizirati EGF kako bi se pružio financijski doprinos u iznosu od 1 365 000 EUR za zahtjev koji je podnijela Finska.

               (5)

               Ova bi se odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2015. mobilizira se Europski fond za prilagodbu globalizaciji kako bi se pružio iznos od 1 365 000 EUR u odobrenim sredstvima za preuzimanje obveza i odobrenim sredstvima za plaćanja.
   Članak 2.
   Ova Odluka stupa na snagu na dan objave u Službenom listu Europske unije. Primjenjuje se od 17. srpnja 2015.

      Sastavljeno u Bruxellesu 17. srpnja 2015.

            Za Europski parlament

            Predsjednik

         M. SCHULZ

            Za Vijeće

            Predsjednik

         P. GRAMEGNA

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).


title: 2013/626/EU: Odluka Europskog parlamenta od 17. travnja 2013. o razrješnici za izvršenje proračuna zajedničkog poduzeća SESAR za financijsku godinu 2011.

text:
               16.11.2013

               HR

               Službeni list Europske unije

               L 308/92

         ODLUKA EUROPSKOG PARLAMENTA
   od 17. travnja 2013.
   o razrješnici za izvršenje proračuna zajedničkog poduzeća SESAR za financijsku godinu 2011.
   (2013/626/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2013/547/EU: Odluka Europskog parlamenta od 17. travnja 2013. o razrješnici za izvršenje općeg proračuna Europske unije za financijsku godinu 2011., dio VI. – Europski gospodarski i socijalni odbor

text:
               16.11.2013

               HR

               Službeni list Europske unije

               L 308/13

         ODLUKA EUROPSKOG PARLAMENTA
   od 17. travnja 2013.
   o razrješnici za izvršenje općeg proračuna Europske unije za financijsku godinu 2011., dio VI. – Europski gospodarski i socijalni odbor
   (2013/547/EU)
   Ovaj će dokument biti objavljen u Posebnom izdanju Službenog lista Europske unije na hrvatskom jeziku ako zadovolji potrebne uvjete.